CELEX: 32015R2439
Language: mt
Date: 2015-10-12 00:00:00
Title: Regolament Delegat tal-Kummissjoni (UE) 2015/2439 tat-12 ta' Ottubru 2015 li jistabbilixxi pjan għall-iskartar tal-ħut għal ċertu sajd bit-tkarkir tal-qiegħ fl-ilmijiet tal-Lbiċ

23.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 336/36
            
         REGOLAMENT DELEGAT TAL-KUMMISSJONI (UE) 2015/2439
   tat-12 ta' Ottubru 2015
   li jistabbilixxi pjan għall-iskartar tal-ħut għal ċertu sajd bit-tkarkir tal-qiegħ fl-ilmijiet tal-Lbiċ
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (1), u b'mod partikolari l-Artikoli 15(6) u 18(1) u (3) tagħha,
   Billi:
   
               (1)
            
            
               L-għan tar-Regolament (UE) Nru 1380/2013 huwa li bil-mod il-mod jelimina l-iskartar tal-ħut fis-sajd kollu tal-Unjoni bl-introduzzjoni ta' obbligu ta' ħatt l-art għall-qabdiet ta' speċijiet li huma suġġetti għal qbid limitat.
            
         
               (2)
            
            
               L-Artikolu 15(6) tar-Regolament (UE) Nru 1380/2013 jagħti s-setgħa lill-Kummissjoni biex tadotta pjanijiet għar-rimi/għall-iskartar tal-ħut permezz ta' att delegat għal perjodu ta' mhux iktar minn tliet snin fuq il-bażi ta' rakkomandazzjonijiet konġunti żviluppati mill-Istati Membri b'konsultazzjoni mal-Kunsilli Konsultattivi rilevanti.
            
         
               (3)
            
            
               Il-Belġju, Spanja, Franza, in-Netherlands u l-Portugall għandhom interess ta' ġestjoni tas-sajd dirett fl-ilmijiet tal-Lbiċ. Dawk l-Istati Membri ppreżentaw rakkomandazzjonijiet konġunti lill-Kummissjoni wara konsultazzjoni mal-Kunsill Konsultattiv għall-Ilmijiet tal-Lbiċ. Inkiseb kontribut xjentifiku minn korpi xjentifiċi rilevanti li ġie eżaminat mill-Kumitat Xjentifiku, Tekniku u Ekonomiku għas-Sajd (STECF). Il-miżuri inklużi fir-rakkomandazzjoni konġunta jikkonformaw mal-Artikolu 15(6) tar-Regolament (UE) Nru 1380/2013 u għalhekk, skont l-Artikolu 18(3) ta' dak ir-Regolament, dawn għandhom jiġu inklużi f'dan ir-Regolament.
            
         
               (4)
            
            
               Fir-rigward tal-ilmijiet tal-Lbiċ, skont l-Artikolu 15(1)(c) tar-Regolament (UE) Nru 1380/2013, l-obbligu ta' ħatt l-art japplika għal speċijiet li jiddefinixxu s-sajd sa mhux aktar tard mill-1 ta' Jannar 2016. Skont ir-rakkomandazzjoni konġunta, il-pjan għall-iskartar tal-ħut għandu jkopri s-sajd tal-lingwata komuni, tal-merluzz u tal-iskampu (fiż-żoni tad-distribuzzjoni tal-istokkijiet imsemmija bħala “unitajiet funzjonali” biss) fid-Diviżjonijiet VIIIa, b, d, e tal-ICES; l-iskampu fid-Diviżjonijiet VIIIc u IXa tal-ICES (fl-unitajiet funzjonali biss); il-lingwata komuni u l-barbun tat-tbajja' fid-Diviżjoni IXa tal-ICES, u l-merluzz fid-Diviżjonijiet VIIIc u IXa tal-ICES.
            
         
               (5)
            
            
               Ir-rakkomandazzjoni konġunta ssuġġeriet li għandha tiġi applikata eżenzjoni mill-obbligu ta' ħatt l-art għall-iskampu maqbud mix-xbieki tat-tkarkir fis-subżoni VIII u IX tal-ICES, u dan billi l-evidenza xjentifika eżistenti tindika rati possibbli ta' sopravivenza għolja, u dan filwaqt li jitqiesu l-karatteristiċi tal-irkapti li jimmiraw għal din l-ispeċi, tal-prattiki tas-sajd u tal-ekosistema. Il-Kumitat Xjentifiku, Tekniku u Ekonomiku għas-Sajd fl-evalwazzjoni tiegħu jikkonkludi li huma meħtieġa aktar studji biex jiġu korroborati r-riżultati eżistenti, u jinnota li dawn l-istudji jinsabu għaddejjin u ppjanati. Għalhekk, din l-eżenzjoni għandha tiġi inkluża fir-Regolament għas-sena 2016, b'dispożizzjoni li titlob lill-Istati Membri kkonċernati biex jagħtu aktar data lill-Kummissjoni biex il-Kumitat Xjentifiku, Tekniku u Ekonomiku għas-Sajd ikun jista' jivvaluta bis-sħiħ il-ġustifikazzjonijiet għall-eżenzjoni.
            
         
               (6)
            
            
               Ir-rakkomandazzjoni konġunta fiha erba' eżenzjonijiet de minimis mill-obbligu tal-ħatt għal ċertu sajd u sa ċerti livelli. L-evidenza pprovduta mill-Istati Membri ġiet analizzata mill-Kumitat Xjentifiku, Tekniku u Ekonomiku għas-Sajd. Il-Kumitat Xjentifiku, Tekniku u Ekonomiku għas-Sajd jikkonkludi li r-rakkomandazzjoni konġunta fiha argumenti motivati b'rabta mad-diffikultà fiż-żieda tas-selettività kif ukoll fl-ispejjeż sproporzjonati ta' pproċessar tal-qabdiet mhux mixtieqa. Fid-dawl ta' dan kollu, huwa xieraq li jkunu stabbiliti eżenzjonijiet de minimis skont il-livell perċentwali propost fir-rakkomandazzjoni konġunta u f'livelli li ma jaqbżux dawk permessi skont l-Artikolu 15(1) tar-Regolament (UE) Nru 1380/2013.
            
         
               (7)
            
            
               L-eżenzjoni de minimis għal-lingwata komuni, sa massimu ta' 5 % tal-qabdiet annwali totali ta' din l-ispeċi minn bastimenti li jistadu għal din l-ispeċi fid-Diviżjonijiet VIIIa u VIIIb tal-ICES bix-xbieki tat-tkarkir bi travu u bix-xbieki tat-tkarkir tal-qiegħ, huwa bbażat fuq il-fatt li ż-żidiet vijabbli fis-selettività jkunu diffiċli ħafna li jinkisbu. Il-Kumitat Xjentifiku, Tekniku u Ekonomiku għas-Sajd ikkonkluda li l-informazzjoni ta' sostenn hija suffiċjenti sabiex tiġġustifika l-eżenzjoni mitluba. Għalhekk, l-eżenzjoni kkonċernata għandha tkun inkluża f'dan ir-Regolament.
            
         
               (8)
            
            
               L-eżenzjoni de minimis għal-lingwata komuni, sa massimu ta' 3 % tal-qabdiet annwali totali ta' din l-ispeċi minn bastimenti li jistadu għal din l-ispeċi fid-Diviżjonijiet VIIIa u VIIIb tal-ICES bil-pariti u bl-għeżula, huwa bbażat fuq il-fatt li ż-żidiet vijabbli fis-selettività jkunu diffiċli ħafna li jinkisbu. Il-Kumitat Xjentifiku, Tekniku u Ekonomiku għas-Sajd ikkonkluda li l-informazzjoni ta' sostenn hija suffiċjenti sabiex tiġġustifika l-eżenzjoni mitluba. Għalhekk, l-eżenzjoni kkonċernata għandha tkun inkluża f'dan ir-Regolament.
            
         
               (9)
            
            
               L-eżenzjoni de minimis għal-lingwata komuni, sa massimu ta' 7 % fl-2016 u fl-2017 u 6 % fl-2018 tal-qabdiet annwali totali ta' din l-ispeċi minn bastimenti li jistadu għal din l-ispeċi fis-subżoni VIII u IX tal-ICES bix-xbieki tat-tkarkir, hija bbażata fuq il-fatt li ż-żidiet vijabbli fis-selettività jkun diffiċli ħafna li jinkisbu. L-informazzjoni ta' sostenn eżistenti ppreżentata turi li ż-żieda tas-selettività fis-sajd ikkonċernat ikun iwassal għal telf ta' ħut kummerċjabbli li jista' potenzjalment jagħmel lis-sajd ekonomikament mhux vijabbli. Barra minn hekk, il-Kumitat Xjentifiku, Tekniku u Ekonomiku għas-Sajd ġibed l-attenzjoni li dan għandu jiġi ssupplimentat b'aktar studji ta' selettività tas-sajd rilevanti. Għalhekk, din l-eżenzjoni għandha tiġi inkluża fir-Regolament, b'dispożizzjoni li titlob lill-Istati Membri kkonċernati biex jagħtu aktar data lill-Kummissjoni biex il-Kumitat Xjentifiku, Tekniku u Ekonomiku għas-Sajd ikun jista' jivvaluta bis-sħiħ il-ġustifikazzjonijiet għall-eżenzjoni.
            
         
               (10)
            
            
               Billi l-miżuri mogħtija f'dan ir-Regolament iħallu impatt dirett fuq l-attivitajiet ekonomiċi marbuta mal-istaġun tas-sajd u mal-ippjanar tal-istaġun tas-sajd tal-bastimenti tal-Unjoni, dan ir-Regolament għandu jidħol fis-seħħ immedjatament wara l-pubblikazzjoni tiegħu. Dan għandu japplika mill-1 ta' Jannar 2016 biex ikun konformi mal-perjodu taż-żmien stabbilit fl-Artikolu 15 tar-Regolament (UE) Nru 1380/2013. Skont l-Artikolu 15(6) ta' dak ir-Regolament, dan ir-Regolament għandu japplika għal mhux iktar minn tliet snin,
            
         ADOTTAT DAN IR-REGOLAMENT:
   Artikolu 1
   Kamp ta' applikazzjoni
   Dan ir-Regolament jispeċifika d-dettalji għall-implimentazzjoni tal-obbligu ta' ħatt l-art, mogħti fl-Artikolu 15(1) tar-Regolament (UE) Nru 1380/2013, u japplika fl-ilmijiet tal-Lbiċ, kif definit fl-Artikolu 4(2)(c) ta' dak ir-Regolament, fis-sajd stabbilit fl-Anness ta' dan ir-Regolament.
   Artikolu 2
   Eżenzjoni ta' sopravivenza
   1.   L-eżenzjoni mill-obbligu ta' ħatt l-art stipulat fl- Artikolu 15(4)(b) tar- Regolament (UE) Nru 1380/2013 għal speċijiet li fil-każ tagħhom l-evidenza xjentifika turi rati ta' sopravivenza għolja fl-2016 tapplika għall-iskampu (Nephrops norvegicus) maqbud fis-subżoni VIII u IX tal-ICES bix-xbieki tat-tkarkir (kodiċijiet tal-irkaptu (2): OTB, OTT, PTB, TBN, TBS, TB, OT, PT u TX).
   2.   L-Istati Membri li jkollhom interess ta' ġestjoni dirett fl-Ilmijiet tal-Lbiċ għandhom sal-1 ta' Mejju 2016 biex jippreżentaw l-informazzjoni xjentifika addizzjonali li tappoġġa l-eżenzjoni stipulata fil-paragrafu 1. Il-Kumitat Xjentifiku, Tekniku u Ekonomiku għas-Sajd (STECF) għandu jevalwa l-informazzjoni xjentifika mogħtija sal-1 ta' Settembru 2016.
   Artikolu 3
   Eżenzjonijiet de minimis
   1.   Permezz ta' deroga mill-Artikolu 15(1) tar-Regolament (UE) Nru 1380/2013, jistgħu jiġu skartati l-kwantitajiet li ġejjin:
   
               (a)
            
            
               għal-lingwata komuni (Solea solea), sa massimu ta' 5 % tal-qabdiet annwali totali ta' din l-ispeċi minn bastimenti li jużaw xbieki tat-tkarkir bi travu (kodiċi tal-irkaptu: TBB) u xbieki tat-tkarkir tal-qiegħ (kodiċi tal-irkaptu: OTB, OTT, PTB, TBN, TBS, TB, OT, PT u TX) li jimmiraw għal din l-ispeċi fid-Diviżjonijiet VIIIa u VIIIb tal-ICES;
            
         
               (b)
            
            
               għal-lingwata komuni (Solea solea), sa massimu ta' 3 % tal-qabdiet annwali totali ta' din l-ispeċi minn bastimenti li jużaw pariti u għeżula (kodiċijiet tal-irkaptu: GNS, GN, GND, GNC, GTN, GTR u GEN) li jimmiraw għal din l-ispeċi fid-Diviżjonijiet VIIIa u VIIIb tal-ICES;
            
         
               (c)
            
            
               għall-merluzz (Merluccius merluccius), sa massimu ta' 7 % fl-2016 u fl-2017 u sa 6 % fl-2018 tal-qabdiet annwali totali ta' din l-ispeċi minn bastimenti li jużaw ix-xbieki tat-tkarkir (kodiċijiet tal-irkaptu: OTB, OTT, PTB, OT, PT, TBN, TBS, TX, SSC, SPR, TB, SDN, SX u SV) li jimmiraw għal din l-ispeċi fis-subżoni VIII u IX tal-ICES.
            
         2.   Sal-1 ta' Mejju 2016, l-Istati Membri li jkollhom interess ta' ġestjoni dirett fl-Ilmijiet tal-Lbiċ għandhom jissottomettu lill-Kummissjoni data addizzjonali dwar l-iskartar tal-ħut u kull informazzjoni xjentifika rilevanti oħra li tappoġġa l-eżenzjoni stabbilita fil-paragrafu 1 (c). Il-Kumitat Xjentifiku, Tekniku u Ekonomiku għas-Sajd (STECF) għandu jevalwa l-informazzjoni xjentifika mogħtija sal-1 ta' Settembru 2016.
   Artikolu 4
   Bastimenti soġġetti għall-obbligu ta' ħatt l-art:
   1.   L-Istati Membri għandhom jispeċifikaw, skont il-kriterji stabbiliti fl-Anness ta' dan ir-Regolament, il-bastimenti soġġetti għall-obbligu ta' ħatt l-art għal kull qasam tas-sajd partikolari.
   2.   Sal-31 ta' Diċembru 2015, l-Istati Membri konċernati għandhom jibagħtu lill-Kummissjoni u lill-Istati Membri l-oħra, permezz ta' sit elettroniku sigur tal-kontroll tal-Unjoni, il-listi ta' bastimenti determinati skont il-paragrafu 1 għal kull qasam tas-sajd partikolari stabbiliti fl-Anness. Huma għandhom iżommu dawn il-listi aġġornati.
   Artikolu 5
   Dħul fis-seħħ
   Dan ir-Regolament jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Huwa japplika mill-1 ta' Jannar 2016 sal-31 ta' Diċembru 2018.
   L-Artikolu 4 japplika mid-data tad-dħul fis-seħħ ta' dan ir-Regolament.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-12 ta' Ottubru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 354, 28.1.2013, p. 22.
   
      (2)  Il-kodiċijiet tal-irkaptu użati f'dan ir-Regolament huma definiti mill-Organizzazzjoni tal-Ikel u l-Agrikoltura tan-Nazzjonijiet Uniti.
   
      ANNESS
      
         Is-sajd li huwa soġġett għall-obbligu ta' ħatt l-art
      
      
                  (a)
               
               
                  Is-sajd fid-diviżjonijiet VIIIa, b, d u e tal-ICES
                  
                              Sajd (speċi)
                           
                           
                              Kodiċi tal-Irkaptu
                           
                           
                              Deskrizzjoni tal-irkaptu tas-sajd
                           
                           
                              Daqs tal-malja tax-xbieki
                           
                           
                              L-obbligu ta' ħatt l-art
                           
                        
                              Lingwata komuni
                              (Solea solea)
                           
                           
                              OTB, OTT, PTB, TBN, TBS, TB, OT, PT, TX
                           
                           
                              Ix-xbieki tat-tkarkir tal-qiegħ kollha
                           
                           
                              Malja tax-xbieki wiesgħa bejn 70 mm u 100 mm
                           
                           
                              Il-qabdiet kollha tal-lingwata komuni huma soġġetti għall-obbligu ta' ħatt l-art.
                           
                        
                              TBB
                           
                           
                              Ix-xbieki tat-tkarkir bi travu kollha
                           
                           
                              Malja tax-xbieki wiesgħa bejn 70 mm u 100 mm
                           
                        
                              GNS, GN, GND, GNC, GTN, GTR, GEN
                           
                           
                              Il-pariti u l-għeżula kollha
                           
                           
                              Malja tax-xbieki wiesgħa 100 mm jew iktar.
                           
                        
                              Merluzz
                              (Merluccius merluccius)
                           
                           
                              OTB, OTT, PTB, SDN, OT, PT, TBN, TBS, TX, SSC, SPR, TB, SX, SV
                           
                           
                              Ix-xbieki tat-tkarkir tal-qiegħ u t-tartaruni kollha
                           
                           
                              Malja tax-xbieki wiesgħa 100 mm jew iktar.
                           
                           
                              Il-qabdiet kollha tal-merluzz huma soġġetti għall-obbligu ta' ħatt l-art.
                           
                        
                              LL, LLS
                           
                           
                              Il-konzijiet kollha
                           
                           
                              Kollha
                           
                        
                              GNS, GN, GND, GNC, GTN, GEN
                           
                           
                              L-għeżula kollha
                           
                           
                              Malja tax-xbieki wiesgħa 100 mm jew iktar.
                           
                        
                              Skampu (Nephrops norvegicus)
                              ġewwa unitajiet funzjonali biss
                           
                           
                              OTB, OTT, PTB, TBN, TBS, TB, OT, PT, TX
                           
                           
                              Ix-xbieki tat-tkarkir tal-qiegħ kollha
                           
                           
                              Malja tax-xbieki ta' 70 mm jew akbar
                           
                           
                              Il-qabdiet kollha tal-iskampu huma soġġetti għall-obbligu ta' ħatt l-art.
                           
                        
            
                  (b)
               
               
                  Is-sajd fid-diviżjonijiet VIIIc u IXa tal-ICES
                  
                              Sajd (speċi)
                           
                           
                              Kodiċi tal-Irkaptu
                           
                           
                              Deskrizzjoni tal-irkaptu tas-sajd
                           
                           
                              Daqs tal-malja tax-xbieki
                           
                           
                              L-obbligu ta' ħatt l-art
                           
                        
                              Skampu
                              (Nephrops norvegicus)
                              ġewwa unitajiet funzjonali biss
                           
                           
                              OTB, OTT, PTB, TBN, TBS, OT, PT, TX TB
                           
                           
                              Ix-xbieki tat-tkarkir tal-qiegħ kollha
                           
                           
                              Malja tax-xbieki ta' 70 mm jew akbar
                           
                           
                              il-qabdiet kollha tal-iskampu huma soġġetti għall-obbligu ta' ħatt l-art.
                           
                        
                              Merluzz
                              (Merluccius merluccius)
                           
                           
                              OTB, OTT, PTB, OT, PT, TBN, TBS, TX, SSC, SPR, TB, SDN, SX, SV
                           
                           
                              Ix-xbieki tat-tkarkir tal-qiegħ u t-tartaruni kollha
                           
                           
                              Bastimenti li jissodisfaw il-kriterji kumulattivi li ġejjin:
                              
                                          1.
                                       
                                       
                                          Jużaw malja tax-xbieki ta' 70 mm jew akbar
                                       
                                    
                                          2.
                                       
                                       
                                          It-total ta' ħatt l-art tal-merluzz fil-perjodu 2013/2014 jikkonsisti: f'aktar minn 10 % ta' dawk l-ispeċijiet kollha li jinħattu l-art u aktar minn 10 tunnellati metriċi.
                                       
                                    
                           
                              Il-qabdiet kollha tal- merluzz huma soġġetti għall-obbligu ta' ħatt l-art.
                           
                        
                              GNS, GN, GND, GNC, GTN, GEN
                           
                           
                              L-għeżula kollha
                           
                           
                              Bastimenti li jissodisfaw il-kriterji kumulattivi li ġejjin:
                              
                                          1.
                                       
                                       
                                          Jużaw malji tax-xbieki wiesgħa bejn 80 u 99 mm
                                       
                                    
                                          2.
                                       
                                       
                                          It-total ta' ħatt l-art tal-merluzz fil-perjodu 2013/2014 jikkonsisti f'aktar minn 10 % ta' dawk l-ispeċijiet kollha li jinħattu l-art u f'aktar minn 10 tunnellati metriċi.
                                       
                                    
                        
                              LL, LLS
                           
                           
                              Il-konzijiet kollha
                           
                           
                              Bastimenti li jissodisfaw il-kriterji kumulattivi li ġejjin:
                              
                                          1.
                                       
                                       
                                          Ganċ itwal minn 3,85+/–1,15 tul u usa' minn 1,6+/–0,4
                                       
                                    
                                          2.
                                       
                                       
                                          It-total ta' ħatt l-art tal-merluzz fil-perjodu 2013/2014 jikkonsisti f'aktar minn 10 % ta' dawk l-ispeċijiet kollha li jinħattu l-art u f'aktar minn 10 tunnellati metriċi.
                                       
                                    
                        
            
                  (c)
               
               
                  Is-sajd fid-diviżjoni IXa tal-ICES
                  
                              Sajd (speċi)
                           
                           
                              Kodiċi tal-Irkaptu
                           
                           
                              Deskrizzjoni tal-irkaptu tas-sajd
                           
                           
                              Daqs tal-malja tax-xbieki
                           
                           
                              L-obbligu ta' ħatt l-art
                           
                        
                              Lingwata komuni (Solea solea) u l-barbun tat-tbajja' (Pleuronectes platessa)
                           
                           
                              GNS, GN, GND, GNC, GTN, GTR, GEN
                           
                           
                              Il-pariti u l-għeżula kollha
                           
                           
                              Malji tax-xbieki ta' 100 mm jew akbar
                           
                           
                              Il-qabdiet kollha tal-lingwata komuniu tal-barbun tat-tbajja' huma soġġetti għall-obbligu ta' ħatt l-art.